google/wiki40b huggingface dataset:
Martine Ek Hagen

Bakgrunn

Ek Hagen er oppvokst i Våglia i Ytre Enebakk. Hun er tremenning og barndomsvenninne av Heidi Weng, som vokste opp bare noen hundre meter fra familien Ek Hagen.
Handle with Care

Opprinnelse

Sangen var opprinnelig ment som B-siden av Harrisons "This Is Love". Harrison hadde ennå ikke skrevet noen sang til B-siden, da en tilfeldig samling av musikerne som ble the Wilburys ble til formell låtskriving og jamming. De prøvde å komme på en idé til en sang mens de slappet av i hagen nær Bob Dylans innspillingsstudio, Harrison ble inspirert da han så en boks i Dylans garasje, som var merket med "Handle with Care". Boksen inspirerte også åpningslinjen: "been beat up and battered around."  Resten av sangen kom deretter, med det at forskjellige medlemmer av gruppen bidro med diverse linjer. Gruppen beveget seg så til studioet og la ned de grunnleggende sporene, som senere ble "polert" av Jeff Lynne.  
Harrisons plateselskap bestemte at sangen var for god til å bare være noe man fylte opp med. Oppmuntret av responsen og den fornøyelige opplevelsen av å spille inn sammen, kom gruppen sammen igjen for å spille inn det første Wilburys albumet, som hadde "Handle With Care" som åpningsspor.

Coverversjoner

I 2001, covret Jamie Hoover sangen til samlealbumet Lynne Me Your Ears: A Tribute to the Music of Jeff Lynne. Og den 29. november 2002, var sangen en del av settet til the Concert For George i Royal Albert Hall, og den ble fremført av Tom Petty and the Heartbreakers med Jeff Lynne og Dhani Harrison. I 2005, spilte Rilo Kiley-vokalist Jenny Lewis og The Watson Twins inn en versjon for deres album, Rabbit Fur Coat sammen med Ben Gibbard (fra Death Cab for Cutie), Conor Oberst (fra Bright Eyes) og M. Ward.
Under Tom Petty and the Heartbreakers turné i 2006, i forbindelse med Pettys soloutgivelse "Highway Companion", spilte bandet sangen. Petty sang mesteparten av vokalen, bandmedlem Scott Thurston sang Roy Orbisons del.
Oasis

Historie

Bandet ble stiftet i 1991 av Liam Gallagher, Paul Arthurs, Paul McGuigan, og Tony McCarrol. Et år senere fikk Gallagher overtalt hans bror, Noel Gallagher, til å bli med i bandet, mot at Noel fikk full artistisk kontroll over bandets sanger.
Bandet oppnådde internasjonal stjernestatus i midten av 1990-tallet, etter at de tok inspirasjon fra band som The Beatles, The Kinks, Slade og T.Rex for å lage sin egen type britisk rock. De var med i frontlinjen av dannelsen av musikksjangeren britpop, som tok over for grunge og house musikk som den mest populære typen musikk i Storbritannia i starten av 1990-årene. Debutalbumet Definitely Maybe (1994) gikk til topps på listene samme uke som det ble utgitt, og ble det raskest selgende albumet i Storbritannia. 
I 1995 havnet Oasis i en salgsstrid med Blur, kjent som «the Battle of Britpop», da Oasis ga ut singel «Roll With It» på samme dag som Blur ga ut «Country House». Blur vant, og «Country House» toppet den britiske singellista («Roll With It» kom på 2.-plass), men Oasis fikk på sikt mer suksess enn Blur. Oppfølgeralbumet (What's The Story) Morning Glory?, som kom ut samme år, ble en enorm suksess, med store hiter som «Wonderwall» og «Don't Look Back in Anger». Albumet ble Oasis' mest suksessfulle album, og er den dag i dag det femte mest solgte albumet i Storbritannia. På midten av 1990-tallet var Oasis Storbritannias mest populære rockeband. Bandets tredje album, Be Here Now (1997), var tilknyttet enorme forventninger og solgte i starten svært godt, men forventningene ble ikke innfridd, og albumet ble ikke den suksessen mange hadde forutsett.
Bandet var under ledelse av gitarist/tekstforfatter Noel Gallagher og hans yngre bror, vokalist Liam Gallagher. Bandets framspring nådde nye høyder i 1994, da de i tillegg til musikalsk suksess også ble kjent for sin oppførsel, både på og av scenen. Brødreparet frekventerte ofte i tabloide aviser, med tette reportasjer om tungt alkohol- og narkotikamisbruk. I løpet av sin karriere har bandmedlemmene blitt skiftet ut, og kun de to Gallagher-brødrene står igjen som originale bandmedlemmer.
Oasis ble det klart mest kommersielt kjente britpopbandet. Til tross for nedgang i popularitet etter Be Here Now, forble Oasis et av Storbritannias mest suksessfulle band utover 2000-tallet. Populariteten til bandet varte mye lenger enn populariteten til musikksjangeren britpop. De fleste samtidige britpopband ble enten oppløst før Oasis (Suede, The Verve), forsvant fra rampelyset (Pulp), eller utviklet seg dramatisk (Blur, Radiohead), men Oasis holdt på stilen sin og forble en suksess fram til bandet ble oppløst i 2009.
Fredag 28. august 2009 annonserte Noel Gallagher at han sluttet i bandet, etter en slåsskamp med sin bror Liam før en planlagt konsert i Paris. De gjenværende medlemmene i bandet fortsatte under navnet Beady Eye, som ble oppløst i 2014.
Børsnotering

Børsnotering er notering av verdipapirer på en børs, som vil si at en aksje kan omsettes på børsen til en oppgitt (notert) pris. Avhengig av etterspørselen vil prisen så variere. Er det stor etterspørsel etter aksjen, går prisen opp. I motsatt fall, om ingen vil kjøpe en aksje som er tilbudt for salg, vil selgeren kanskje være villig til å selge for en lavere pris.

Krav

Det stilles en rekke krav til en aksje som skal børsnoteres. Blant annet skal firmaet utarbeide en årsberetning som er så informativ at aktuelle investorer har et godt grunnlag for å vurdere et eventuelt engasjement. Man må også levere periodiserte regnskap og man må ha en kultur i bedriften som motvirker innsidehandel.
Nigidius

Utseende

Avlange, flate, svarte hjortebiller, forholdsvis små (gjerne 10-20 millimeter). Denne gruppen har ikke svært forstørrede kjever hos hannene, derimot har kjevene ofte en lobe ("øre") ved roten. Pronotum er rektangulært, bredere enn langt. Dekkvingene har tydelige punktrekker.

Utbredelse

Slekten er utbredt i Afrika og Sørøst-Asia.
Larsøya

Larsøya er en liten øy på sørvestkysten av Bouvetøya i Sør-Atlanteren. Den har en utstrekning på om lag 500 meter og skilles fra Catoodden ved Mottesundet. Hun er veldig flat; høyeste punkt ca. 2 moh.
Øya ble første gang kartlagt i 1898 av en tysk ekspedisjon under ledelse av Carl Chun. I forbindelse med den første Norvegia-ekspedisjonen ble det foretatt en ilandstgning på Larsøya i desember 1927. Under den andre (1928/29) og tredje (1929/30) Norvegia-ekspedisjonen ble det satt opp to små depothytter på øya.
Øya er navngitt etter hvalfangstrederen Lars Christensen som finansierte Norvegia-ekspedisjonene.
Lygrini

Utseende

Små til middelsstore, slanke trebukker med lange antenner (mye lenger enn kroppen). Pronotum er tydelig lengre enn bredt. På beina er lårene sterkt kølleformede, leggene tynne. Dekkvingene har markerte skuldre og er litt avsmalnende bakover.

Utbredelse

Slekten er utbredt i Afrika og Midtøsten.
Pamir (elv)

Pamir er ei elv i Tadsjikistan og Afghanistan. Den er den høyre tilløpselva til elva Pjandzj. Pamir utgjør den nordlige grensen til Wakhan-korridoren i Afghanistan.
Elva har sitt utspring i Pamir-fjellene i provinsen Kuhistoni Badakhshon lengst øst i Tadsjikistan. Den begynner fra Zorkulsjøen på 4130 moh, og renner derfra mot vest, og senere sørvest. Ved landsbyen Langar, på 2799 moh, sørøst for den 6726 meter høye Pik Karl Marx, løper den sammen med elva Wakhan, og danner elva Pjandzj. Pamir-elva danner grensen mellom Tadsjikistan og Afghanistan over hele sin lengde.
Toppmøtet mellom Nord-Korea og USA i 2018

Toppmøtet mellom Nord-Korea og USA i 2018 var det første toppmøtet mellom en sittende amerikansk president og en leder av Nord-Korea, og fant sted 12. juni 2018 på Capella Hotel i Singapore. Toppmøtet ble bekreftet 8. mars av pressesekretæren ved Det hvite hus, Sarah Huckabee Sanders.

Møteplass

I slutten av mars, og/eller i begynnelsen av april, hadde daværende CIA-direktør Mike Pompeo (senere utenriksminister) i all hemmelighet truffet Kim i den nord-koreanske hovedstaten Pyongyang for å legge grunnlaget for toppmøtet, inkludert en diskusjon om hvor toppmøtet skulle holdes. Nyhetskanalen CNN rapporterte 9. mai at Singapore ville bli vertsland for møtet. Trump bekreftet dette dagen etter, og meddelte at toppmøtet var satt til 12. juni.

Møtet

Trump og Kim møttes på tomannshånd, med bare tolker ved sin side, kl. 9 lokal tid. Møtet varte i ca. 45 minutter, og begge statslederne møtte pressen da dette møtet var over. Trump uttalte at møtet hadde vært «veldig bra».

Kostnad

Ifølge Singapores statsminister Lee Hsien Loong kostet toppmøtet 15 millioner USD, tilsvarende ca. 120 millioner NOK på det tidspunktet, hvorav halvparten var oppgitt å være utgifter forbundet med sikkerheten.
Karl Juchheim

Bakgrunn, etablering i Kina

Han ble født og vokste opp i småbyen Kaub ved Rhinen. 
Som 22-åring flyttet han i 1908 til Jiaozhou, et tysk protektorat under kinesisk herredømme. Juchheim begynte å arbeide på en kafé drevet av Sietas, Plambeck & Co. i byen Jiaozhou. Året etter åpnet han sitt eget bakeri, der han solgte kaker. Etter fem år i Kina dro han tilbake til Tyskland for å finne en ektefelle. Våren 1914 møtte han den 22 år gamle Elise, en bekjent av Juchheims onkel, og ble forlovet kort tid etter. De dro snart til Jiaozhou, hvor de giftet seg i juli 1914.
Ekteparet Juchheim åpnet et bakeri i byen Qingdao i 1914.

Krigsfange

Etter at den første verdenskrig brøt ut, ble byen beleiret av britiske og japanske styrker. Sammen med ca. 5 000 andre tyskere ble paret ble tatt til krigsfanger og sendt til interneringsleire i Okinawa i Japan. I fangenskap ble de foreldre for første gang i 1915. I 1917 ble familien forflyttet til en leir i Hiroshima. Japanerne ønsket å tilegne seg vestlige skikker, og benyttet anledningen til å lære baking og ølbrygging av tyskerne. Mens han fortsatt var krigsfange i 1919, ble Juchheim bedt om å bake og selge baumkuchen på en messe i Hiroshima. Kaken ble svært populær blant publikum. De fleste tyske krigsfangene ble løslatt mellom desember 1919 og januar 1920. Flertallet dro tilbake til Tyskland, men Juchheim-familien ble værende i Japan.

Etablering i Japan

Juchheim åpnet sitt første bakeri i Japan i Yokohama i 1921. Kanto-jordskjelvet i 1923 ødela forretningen fullstendig, og Juchheim flyttet og åpnet en tilsvarende forretning i Kobe. Karl Juchheim hadde ansvaret for selve bakingen, mens Elise Juchheim, som  tok ansvaret for salget. Juchheim Co. ble raskt en kommersiell suksess.
Under den andre verdenskrig ble produksjonen innstilt i 1944. Familien flyttet inn i hotellet Rokkōsan. Karl Juchheim døde der den 14. august 1945, dagen før Japans kapitulasjon. 
Etter krigen ble Elise Juchheim deportert til Tyskland, men kunne i 1953 vende tilbake til Japan, der hun døde i 1973. Ekteparet er begravet på kirkegården i byen Ashiya mellom Kobe og Osaka.
Juchheim Co. har hovedkontor i Kobe og fabrikker, utsalg og restauranter i hele Japan. Medregnet datterselskaper har Juchheim Co. om lag 560 ansatte. Spesialiteten er stadig baumkuchen, som har blitt en populær dessert i Japan. Av andre kjente produkter kan nevnes Frankfurter Kranz, eplepai og kjeks.
April Ryan

Bakgrunn

Den 18 år gamle studenten April Ryan har startet på kunstskole i bydelen Venice i millionbyen Newport. April kommer fra landsbygda, men etter flere år med konflikter med faren hennes bestemte hun seg for å rømme til storbyen. April flyttet inn i studentkollektivet Grensehuset, som paret Fiona og Mickey eier. April har to bestevenner, Emma og Charlie.
AfterMASH

AfterMASH er en amerikansk komiserie som gikk på CBS fra 1983 til 1985. Serien var en spin-off fra M*A*S*H, som hadde blitt avsluttet samme år. Handlingen var lagt til tiden like etter Koreakrigen og foregikk på et sykehus for veteraner. Tre av skuespillerne fra MASH var med: Oberst Sherman Potter (Harry Morgan), Max Klinger (Jamie Farr) og Fader Francis Mulcahy (William Christopher). Første sesong var en suksess med 15.-plass over mest sette serie. Utover i sesong to dalte imidlertid interessen helt til en valgte å legge ned serien. Siste episode ble aldri vist.
Serien ble dårlig mottatt av TV-anmelderne.

Synopsis

I første episode kommer oberst Sherman Potter hjem fra Korea til sin kone Mildred. Han mistrives med å være pensjonist, så han tar en jobb som personalsjef på General Pershing veteransykehus (kalt for «General General»). Max Klinger kom i konflikt med loven hjemme i Toledo, og ble heller ikke likt av sin familie for å ha giftet seg med en koreaner. De klarte ikke å finne seg en leilighet fordi utleierne ikke ville ha et blandet ektepar som leietakere så til slutt kontakter han Potter som ansetter han som sin assistent. Fader Mulcahy, som fikk sin hørsel skadet i siste episode av M*A*S*H, lider av depresjoner og alkoholisme. Han får sin hørsel kirurgisk korrigert, slutter å drikke og blir med Potter og Klinger i sykehusets stab som prest.

Format

AfterMASH utnyttet forbindelsen til M*A*S*H når det var mulig. Noen ganger tok dette form av lån av ideer som da Klinger redekorerte Potters kontor slik at det så ut som det han hadde i Korea. Generelt sett forsøkte en med AfterMASH å skape den samme dramatiske strukturen som i originalen. Fordi handlingen ble lagt til et sykehus for veteraner var mange av episodene knyttet til krigens redsler og gru, omtrent som nesten hver episode i siste sesong av M*A*S*H.
Mange av karakterne i M*A*S*H hadde tilsvarende karakterer i AfterMASH. Hawkeye Pierce sitt alter ego ble en problemskapende, men idealistisk og talentfull ung kirurg, Gene Pfeiffer (Jay O. Sanders), som for øvrig ble erstattet i andre sesong. Frank Burns og Margaret Houlihan sine roller som halvintelligente, byråkratiske og autoritære figurer ble på sykehuset fylt av admistrasjonssjef Mike D'Angelo (John Chappell) og hans assistent Alma Cox (Brandis Kemp). Men den nye serien klarte ikke å gjenskape den originale følelsen. Serien var over etter 30 episoder.
DS «Jonia»

Senkingen

Båten ble senket under andre verdenskrig av en torpedo 11. april 1940. Skipet var da på vei fra Bremen i Tyskland til Oslo med krigsmateriell, soldater og 150 hester. Det var den britiske ubåten «Triad» som stod bak torpederingen, og de sendte avgårde kun en torpedo. Det ble organisert tauing av båten for å berge lasten, men ved inngangen til Larviksfjorden gikk de på et skjær og kom seg ikke videre. Lysbombedropp fra engelske fly gjorde at bergingen måtte utsettes. Lederbåten i konvoien fant «Jonia» igjen morgenen etter angrepet; den fløt da fortsatt. To mann ble plassert om bord på «Jonia», som like etter fikk slagside og sank i løpet av 40 sekunder.

Vraket

Vraket etter «Jonia» ble etter grundig research funnet av Gudmund Olsen i 1987. Det ligger på 40–70 meters dyp i Svenneskaten, en nautisk mil vest for Svenner fyr. Det finnes fortsatt rester etter lasten, men mye er i dårlig forfatning. Vraket var lenge et mål for dykkere helt frem til en amatørdykker omkom.
St. Merryn

St Merryn (kornisk: S. Meryn) er et verdslig sogn og en landsby i det nordlige Cornwall, England. Det befinner seg omkring 5.6 km sør for fiskehavnen Padstow og 18 km nordøst for Newquay.
Landsbyen har et postkontor, en grunnskole, veterinærbutikk, ulike forretninger, restauranter og puber. Befolkningen i 2011 var 1,692.
Ivar Fosse

Lærer og avholdsagitator

I 1876 kom han inn på lærerseminaret på Hamar og ble uteksaminert i 1878 med gode karakterer. Bestyreren skulle likevel ha sagt at han var usikker på om det var tilrådelig å la denne Fosse bli lærer. Han har så mange rare tanker. Ivar Fosse fikk likevel lærerpost i Søre-Lia og arbeidet som lærer der i 20 år.
Ivar Fosse var avholdsmann og sterkt imot all bruk av rusmidler. Han tok også avstand fra tobakk og kaffe, men drakk te. I 1885 fikk han stiftet Sør-Fron avholdslag og sørget kort tid etter for at laget bygde sitt eget hus. På den måten fikk Søre-Lia et samfunnshus som verken var Folkets hus eller Bøndenes hus, men avholdshuset Lidarende. Navnet hentet han fra Njåls saga.
Ivar Fosse var ivrig i lokalpolitikken og deltok gjerne i avisdebatter. Han var medlem av herredsstyret i flere perioder og ordfører 1914 – 1919.

Antroposofi og interesse for det okkulte

Fosse var svært språkmektig. Alt mens hans gikk på seminaret, lærte han seg tysk og senere nok til å kunne forstå engelsk, fransk og latin. Han var flere ganger i Tyskland og i perioden 1920 – 1923 bodde han rett utenfor Berlin. Det var slik han kom i kontakt med Rudolf Steiner og ble sterkt grepet av antroposofien.
På denne tiden var det stor interesse for okkulte fenomener, og Fosse delte denne interessen. Han reiste ned til Konnersreuth for selv å observere stigmatikeren Therese Neumann. Han samlet også stoff til en avhandling om den synske Vis Knut fra Gausdal. Dette materialet ble posthumt utgitt av sønnen Albert Fosse.

Homøopat

Som ung kom han over en bok om homøopati og etter hvert kom han i kontakt med tysk homøopatisk miljø, og begynte å praktisere som homøopat. Han var aktiv i Den norske homøopatforening, også som formann, og deltok gjerne i avisdebatter om homøopati. Denne praksisen førte også til den pussige situasjonen at avholdsfanatikeren ble anklaget for spritsmugling. Det var homøopatiske midler oppløst i sprit som tollvesenet i Oslo hadde oppdaget.

Oppfinner og bygdeoriginal

Hans interesser omfattet også fysikk og kjemi. Han søkte tysk patent på en innretning som skulle øke bensinmotorens yteevne ved motstand, slik at giret ble overflødig, men både denne og andre oppfinnelser ble liggende uferdige.
Folk i bygda husker ennå hans forsøk med luftfylte vannski da han mistet balansen og ble hengende under skia.
Selv kjøpte han seg en tung motorsykkel, den første i Gudbrandsdalen og han var en kjent og fryktet trafikant på de smale bygdeveiene.
Dêqên

Dêqên (Forenklet kinesisk: 迪庆; tradisjonell kinesisk: 迪慶; pinyin: Díqìng; Wade-Giles: Tí-ch'ìng; tibetansk: བདེ་ཆེན; Wylie: Bde-chen) er et autonomt prefektur for tibetanere og ligger nordvest i den kinesiske provinsen Yunnan.  Det tilregnes kulturregionen Kham. Dêqên har et areal på 23 870 km² og ca. 330 000 innbyggere (2003).
Afrikamesterskapet i friidrett 1979

Afrikamesterskapet i friidrett 1979 var det første Afrikamesterkapet i friidrett, det ble avviklet i Dakar i Senegal i perioden 2. til 5. august. Det var 23 øvelser for menn og 16 for damer ogdet var 251 utøvere fra 24 nasjoner som deltok. Nigeria ble beste nasjon med åtte gullmedaljer foran Algerie med sju
Hyllifestivalen

Hyllifestivalen er en årlig nullbudsjetts rockefestival i Spydeberg for band som ikke er etablert i musikkindustrien (eller som vil spille gratis). Festivalen var opprinnelig et bursdagsstunt for Øystein Bøhler i 2002, og ble arrangert offisielt for første gang i 2003 av Beyondfett.
Nord-Troms tingrett

Nord-Troms tingrett er en førsteinstansdomstol i Hålogaland lagdømme og den omfatter de nordlige deler av Troms fylke, dvs. alt nord for Malangen. Rettskretsen omfatter kommunene Karlsøy, Tromsø, Balsfjord, Lyngen, Storfjord, Kåfjord, Nordreisa, Skjervøy og Kvænangen med tilsammen 92 217 innbyggere pr. 1. oktober 2010, samt Svalbard.
Domstolen har kontorsted i tinghuset i Tromsø og de fleste rettssaker holdes her, men det settes ofte rett også andre steder i kretsen.  Domstolen ledes av en sorenskriver for tiden Sverre Martens, som fratrer 1. mars 2013. Unni Sandbukt  er utnevnt til ny sorenskriver. Domstolen har i tillegg syv tingrettsdommere, dommerfullmektiger og funksjonærer.

Historie

Fra omkring 1600 var Troms inndelt i Senja og Tromsø sorenskriverier, som ble sammenslått i 1755. Da Tromsø ble kjøpstad i 1794 måtte stedet ha egen byfogd, men embetet ble først opprettet i 1838. I 1855 ble sorenskriveriet igjen delt mellom Senja og Tromsø. Tromsø sorenskriveri ble i 1917 delt i Malangen og Lyngen sorenskriverier. I 1985 ble Tromsø byrett opprettet ved sammenslåing av Tromsø byfogdembete og Malangen sorenskriveri. Nord-Troms herredsrett oppstod i 1990 ved at Tromsø byrett ble slått sammen med Lyngen sorenskriveri. I 2002 skiftet alle førsteinstansdomstoler (byretter og herredsretter) navn til tingrett.
Ørbæk Bryggeri

Ørbæk Bryggeri holder til i Ørbæk på Fyn i Danmark. Det ble grunnlagt i 1906 som maltølbryggeri, og fra 1914 ble det også produsert hvidtøl. Bryggeriet var først familieeid, men hadde forskjellige eiere fra slutten av 1970-årene til begynnelsen av 1990-årene, da ølbryggingen ble nedlagt.
I 1996 ble bryggeriet overtatt av de nåværende eierne, som i begynnelsen produserte økologisk brus og juice. I 2001 ble ølproduksjonen gjenopptatt, og i 2002 kom det første ølet, Brown Ale, på markedet.
Alle produkter fra Ørbæk Bryggeri er fremstilt av økologiske råvarer. Produktsortimentet kan leses ut av bryggeriets nettsted samt Ratebeer (se eksterne lenker).
Skrustikke

En skrustikke er et redskap laget for å holde på plass et arbeidsemne eller benyttes som tvinge eller presseverktøy ved hjelp av en skrumekanisme.
Skrustikker til mekanisk arbeid er som regel produsert av enten smidd eller støpt stål. Den førstnevnte varianten er dyrere, men av seigere stål.
Gruppe 66

Gruppe 66 var en gruppe med kunstnere innen billedkunst, litteratur og musikk som var bosatt på Vestlandet, fortinnsvis i Bergen. Gruppen preget kunstmiljøet i Bergen ved å innføre 1960-talls kunsten og inspirerte flere av datidens unge kunstnere. Billedkunstnere som Lauri Grundt, Per Kleiva, Oddvar Torsheim, Ingegerd Bolstad, Ingvald Holmefjord, Elisabeth Rahlff, Ragnhild Gram-Knutsen, Egil Røed, Olav Herman Hansen var medlemmer av Gruppe 66.
French Open 1980

French Open 1980 ble spilt i mai på Roland Garros-stadion i Paris og er en tennis-turnering på grus. Björn Borg vant singleturneringen for herrer for femte gang og Chris Evert-Lloyd vant sin fjerde singletittel for damer. Kathy Jordan og Anne Smith vant damedoublen.